**ข้อบังคับเกี่ยวกับการทำงาน**

ตามกฎหมายคุ้มครองแรงงาน สถานประกอบการที่มีลูกจ้างตั้งแต่สิบคนขึ้นไป จะต้องจัดให้มีข้อบังคับเกี่ยวกับการทำงานเป็นภาษาไทย ซึ่งประกอบด้วยเรื่อง ดังต่อไปนี้

1. วันทำงาน เวลาทำงานปกติ และเวลาพัก

2. วันหยุดและหลักเกณฑ์การหยุด

3. หลักเกณฑ์การทำงานล่วงเวลา และการทำงานในวันหยุด

4. วันและสถานที่จ่ายค่าจ้าง ค่าล่วงเวลา ค่าทำงานในวันหยุดและค่าล่วงเวลาในวันหยุด

5. วันลาและหลักเกณฑ์การลา

6. วินัยและโทษทางวินัย

7. การร้องทุกข์

8. การเลิกจ้าง ค่าชดเชย และค่าชดเชยพิเศษ

เมื่อนายจ้างได้จัดทำข้อบังคับเกี่ยวกับการทำงานแล้ว นายจ้างจะต้องเผยแพร่และปิดประกาศข้อบังคับเกี่ยวกับการทำงานโดยเปิดเผย ณ สถานที่ทำงานของลูกจ้าง เพื่อให้ลูกจ้างได้ดูหรือเห็นสะดวกภายใน 15 วันนับแต่วันที่นายจ้างมีลูกจ้างครบสิบคน หากนายจ้างฝ่าฝืน อาจต้องระวางโทษปรับไม่เกินสองหมื่นบาท

กฎหมายคุ้มครองแรงงานเป็นกฎหมายที่เกี่ยวข้องกับความสงบและเรียบร้อยของประชาชน ข้อความใด ๆ ที่ขัดหรือแย้งกับกฎหมายดังกล่าว จะมีผลเป็นโมฆะ ดังนั้น การจัดทำข้อบังคับเกี่ยวกับการทำงานของผู้ประกอบการ หากมีหลักเกณฑ์และเงื่อนไขใดขัดกับกฎหมายคุ้มครองแรงงานในทางที่ด้อยกว่าที่กฎหมายกำหนดก็จะไม่มีผลใช้บังคับโดยอัตโนมัติ และถึงแม้ว่าลูกจ้างจะยินยอมปฏิบัติตามก็ตาม ก็ไม่มีผลใช้บังคับ